গ্যারি জে ব্যাস

গ্যারি জোনাথন ব্যাস হলেন একজন মার্কিন শিক্ষাবিদ ও লেখক। তিনি আন্তর্জাতিক নিরাপত্তা, আন্তর্জাতিক আইন ও মানবাধিকার বিষয়ে বিশেষজ্ঞ। তিনি প্রিন্সটন বিশ্ববিদ্যালয়ের বিশ্ব শান্তি ও যুদ্ধের রাজনীতি বিষয়ক “উইলিয়াম পি বোসওয়েল অধ্যাপক” হিসেবে কর্মরত রয়েছেন। এই বিশ্ববিদ্যালয়ে তিনি ১৯৯৯ সাল থেকে শিক্ষকতা করছেন। গ্যারি জে ব্যাস হার্ভার্ড বিশ্ববিদ্যালয় থেকে বিএ ও পিএইচডি ডিগ্রি অর্জন করেন। এই বিশ্ববিদ্যালয়ে থাকাকালীন তিনি দ্য হার্ভার্ড ক্রিমসন পত্রিকায় লেখালেখি করতেন। তিনি মোট চারটি বই লিখেছেন, যার মধ্যে দ্য ব্লাড টেলিগ্রাম: নিক্সন, কিসিঞ্জার অ্যান্ড এ ফরগোটেন জেনোসাইড বইটি উল্লেখযোগ্য। বইটি পুলিৎজার পুরস্কারের জন্য মনোনীত হয়েছিল। তার প্রকাশিত সবচেয়ে নতুন বই জাজমেন্ট অ্যাট টোকিও: ওয়ার্ল্ড ওয়ার টু অন ট্রায়াল অ্যান্ড দ্য মেকিং অব মডার্ন এশিয়া বইটি ব্যাপকভাবে সমাদৃত হয়েছে এবং বেশ কয়েকটি বৃহৎ পুরস্কারের জন্য মনোনীত হয়েছে। এছাড়া তিনি দ্য নিউ ইয়র্ক টাইমস ও দি ইকোনমিস্ট-এর মতো পত্রিকাতেও লেখালেখি করেছেন।

 প্রাথমিক জীবন ও শিক্ষা 
গেরি ব্যাস ১৯৯২ সালে হার্ভার্ড বিশ্ববিদ্যালয় থেকে বিএ ডিগ্রিসহ স্নাতক সম্পন্ন করেন। হার্ভার্ডে থাকাকালীন তিনি দ্য হার্ভার্ড ক্রিমসন পত্রিকায় লেখালেখি করতেন। স্নাতক সম্পন্ন করার পর তিনি দি ইকোনমিস্ট-এর প্রতিবেদক হিসেবে ওয়াশিংটন ডিসিতে কর্মজীবন শুরু করেন। তিনি পুনরায় হার্ভার্ডে শিক্ষাজীবন শুরু করেন এবং ১৯৯৮ সালে পিএইচডি ডিগ্রি লাভ করেন। তিনি হার্ভার্ডের আন্তর্জাতিক সম্পর্ক বিষয়ক কেন্দ্রের একজন ফেলো ছিলেন।

 শিক্ষাঙ্গনিক অবদান ও পুরস্কার 
গ্যারি জে ব্যাস ১৯৯৯ সাল থেকে প্রিন্সটন বিশ্ববিদ্যালয়ে শিক্ষকতা করছেন এবং বর্তমানে তিনি বিশ্ব শান্তি ও যুদ্ধ রাজনীতির "উইলিয়াম পি বোসওয়েল অধ্যাপক" হিসেবে দায়িত্ব পালন করছেন। তিনি আন্তর্জাতিক নিরাপত্তা, আন্তর্জাতিক আইন ও মানবাধিকার বিষয়ে বিশেষজ্ঞ এবং রাজনীতি এবং আন্তর্জাতিক সম্পর্ক বিষয়ে অধ্যাপনা করেন।

গ্যারি ব্যাস মোট চারটি বইয়ের রচয়িতা। তার প্রথম বই স্টে দ্য হ্যান্ড অব ভ্যানজিয়েন্স: দ্য পলিটিক্স অব ওয়ার ক্রাইম ট্রাইব্যুনালস ২০০০ সালে প্রকাশিত হয়। ২০০৮ সালে তার দ্বিতীয় বই ফ্রিডম'স ব্যাটল: দি অরিজিনস অব হিউম্যানিটেরিয়ান ইন্টারভেনশন প্রকাশিত হয়। বইটি দ্য নিউ ইয়র্ক টাইমস-এর “১০০ নোটেবল বুকস অব ২০০৮” এবং দ্য ওয়াশিংটন পোস্ট-এর “বেস্ট বুকস অব ২০০৮” তালিকায় স্থান পায়।

২০১৩ সালে প্রকাশিত দ্য ব্লাড টেলিগ্রাম: নিক্সন, কিসিঞ্জার অ্যান্ড এ ফরগোটেন জেনোসাইড বইয়ে ১৯৭১ সালে বাংলাদেশে সংঘটিত গণহত্যার বিষয়টিকে তুলে ধরে। বইটি ব্যাপকভাবে সমাদৃত হয় এবং ২০১৪ সালে ননফিকশনের জন্য পুলিৎজার পুরস্কারের জন্য মনোনীত হয়। এছাড়াও বইটি কাউন্সিল অন ফরেন রিলেশনসের আর্থার রস বই পুরস্কার, লিওনেল গেলবার পুরস্কার, ঐতিহাসিক সাহিত্যের জন্য কান্ডিক পুরস্কার এবং ২০১৩ সালে রামনাথ গোয়েঙ্কা পুরস্কার লাভ করে।

গ্যারি ব্যাস ২০২৩ সালে তার চতুর্থ বই জাজমেন্ট অ্যাট টোকিও: ওয়ার্ল্ড ওয়ার টু অন ট্রায়াল অ্যান্ড দ্য মেকিং অব মডার্ন এশিয়া বইটি প্রকাশ করেন। বইটি দ্য নিউ ইয়র্ক টাইমস, দ্য ওয়াশিংটন পোস্ট, দ্য নিউ ইয়র্কার, ফরেইন অ্যাফেয়ার্স প্রভৃতি পত্রিকায় সেরা বইয়ের তালিকায় স্থান পায়। বইটি কান্ডিল পুরস্কারে মনোনয়নের জন্য ক্ষুদ্রতালিকা ও বেইলি গিফোর্ড পুরস্কারের জন্য দীর্ঘ তালিকাভুক্ত হয়েছিল। এছাড়া বইটি মার্ক লিন্টন ইতিহাস পুরস্কারের জন্য মনোনীত হয়েছিল।

 অন্যান্য কর্ম 
গ্যারি ব্যাস দ্য নিউ ইয়র্ক টাইমস, দ্য নিউ ইয়র্কার, দ্য ওয়াশিংটন পোস্ট, দি আটলান্টিক, দ্য লস অ্যাঞ্জেলেস টাইমস, দ্য বোস্টন গ্লোব, ফরেইন অ্যাফেয়ার্স''-সহ বিভিন্ন পত্র-পত্রিকায় লেখালেখি করেছেন।

 গ্রন্থপঞ্জি 
 বই 





 নির্বাচিত প্রকাশনা 



 তথ্যসূত্র 

বিষয়শ্রেণী:জীবিত ব্যক্তি
বিষয়শ্রেণী:প্রিন্সটন বিশ্ববিদ্যালয়ের শিক্ষক
বিষয়শ্রেণী:মার্কিন পুরুষ অ-কল্পকাহিনী লেখক
বিষয়শ্রেণী:মার্কিন ইতিহাসবিদ
বিষয়শ্রেণী:হার্ভার্ড কলেজের প্রাক্তন শিক্ষার্থী
বিষয়শ্রেণী:হার্ভার্ড বিশ্ববিদ্যালয়ের প্রাক্তন শিক্ষার্থী